SL Uradni list Evropske unije C 385/2

Sedemnajsto poročilo o napredku pri izvajanju strategije EU za boj proti nedovoljenemu kopičenju osebnega in lahkega orožja (SALW) in pripadajočega streliva ter trgovini z njim – (2014/I)

(2014/C 385/02)

I. UVOD

V sedemnajstem poročilu o napredku pri izvajanju strategije EU za boj proti nedovoljenemu kopičenju osebnega in lahkega orožja (SALW) in pripadajočega streliva ter trgovini z njim so zajete dejavnosti EU v prvem polletju 2014 (od 1. januarja do 30. junija 2014). V sodelovanju z drugimi ustreznimi službami ESZD in Evropske komisije ga je pripravil oddelek ESZD za orožje za množično uničevanje, konvencionalno orožje in vesolje. EU je v poročevalskem obdobju še naprej opozarjala na vprašanja v zvezi s SALW in pripadajočim strelivom, in sicer v vseh večstranskih forumih ter političnem dialogu s tretjimi državami v okviru ustreznih mednarodnih instrumentov, kot sta akcijski program Združenih narodov za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje (v nadaljnjem besedilu: akcijski program) ter mednarodni instrument, ki državam omogoča pravočasno in zanesljivo prepoznavanje in izsleditev nedovoljenega osebnega in lahkega orožja (v nadaljnjem besedilu: instrument za prepoznavanje in izsleditev). Sprejetje Pogodbe o trgovini z orožjem leta 2013 naj bi dopolnilo in okrepilo delo v okviru instrumentov ZN, kot sta akcijski program in Protokol o strelnem orožju. Vključitev SALW v področje uporabe Pogodbe o trgovini z orožjem pomeni pravno zavezujoče obveznosti in nova merila za ureditev zakonitih prenosov SALW, ki bodo dodatno zmanjšala nevarnost preusmerjanja SALW na nezakoniti trg. V poročevalskem obdobju je EU poleg tega nadaljevala izvajanje raznovrstnih projektov za boj proti nedovoljeni trgovini s SALW in pripadajočim strelivom ter njunemu pretiranemu kopičenju ali za preprečevanje takšne trgovine in kopičenja.

II. IZVAJANJE AKCIJSKEGA NAČRTA IZ STRATEGIJI EU O SALW

II.1. Učinkovito večstransko sodelovanje pri oblikovanju mednarodnih, regionalnih in nacionalnih mehanizmov za boj proti ponudbi in destabilizirajočemu širjenju SALW ter pripadajočega streliva

(a) Izvajanje Akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, sprejetega leta 2001

EU je dejavno sodelovala na petem dvoletnem srečanju držav, namenjenem preučitvi izvajanja akcijskega načrta ZN za lahko in osebno orožje (v nadaljnjem besedilu: BMS5), ki je med 16. in 20. junijem 2014 potekalo v New Yorku. Kot pripravo na BMS5 je EU predložila delovni dokument (1), v katerem je predstavila želeno temo za razprave na srečanju, in dejavno sodelovala na vseh neformalnih posvetovanjih.

V zaključni dokument BMS5 so bile vključene pomembne prednostne naloge EU, kot na primer velik poudarek na fizični zaščiti in upravljanju zalog orožja (vključno z omembo mednarodnih standardov in smernic na tem področju), sledenje nedovoljenemu orožju na konfliktnih in pokonfliktnih območjih, omembe prvotnega poročila generalnega sekretarja ZN o spremembah zaradi tehnološkega razvoja pri proizvodnji lahkega orožja in tehnologiji za označevanje, evidentiranje in sledljivost orožja, priporočilo, naj bo vprašanje sledenja nadalje preučeno na odprtem srečanju vladnih strokovnjakov leta 2015, ter potrditev, da ima nedovoljeno SALW uničujoče posledice za civilno prebivalstvo, zlasti ženske in otroke. Druga vprašanja, kot na primer omemba Pogodbe o trgovini z orožjem v resoluciji VSZN 2117 in izrecna vključitev streliva, v ta dokument žal niso bila vključena.

EU je na BMS5 dejavno sodelovala pri pogajanjih, na plenarnih srečanjih dala štiri uradne izjave ter sodelovala na dogodkih, organiziranih ob robu srečanja, med drugim pri mednarodnem zagonu projekta iTrace, ki ga financira EU, ter si tako zagotovila veliko prepoznavnost (glej spodaj).

Politična prizadevanja EU na ravni ZN za spodbujanje bolj načrtnega sledenja SALW na konfliktnih in pokonfliktnih območjih je Svet dopolnil s sprejetjem Sklepa 2013/698/SZVP (2) z dne 25. novembra 2013 o vzpostavitvi dostopnega in uporabniku prijaznega globalnega mehanizma za poročanje o nedovoljenem osebnem in lahkem orožju in drugem konvencionalnem orožju in strelivu („iTrace“) zaradi zmanjšanja tveganja nedovoljene trgovine z njima. Ta sistem je namenjen sledenju nedovoljenega SALW in drugega nedovoljenega konvencionalnega orožja in streliva ter prikazuje točno določene vrste orožja, dobavitelje, vektorje prenosa in nezakonite prejemnike. Sistem iTrace, ki bo usmerjen v konfliktna območja in bo vseboval informacije s terenskih raziskav in že obstoječo dokumentacijo o prenosih SALW in drugega konvencionalnega orožja in streliva, ki je pomembna za politiko, naj bi bil prvi globalni mehanizem za načrtno spremljanje trgovine z orožjem. Obenem naj bi tudi pomagal spremljati izvajanje Pogodbe o trgovini z orožjem, zagotavljal celovite informacije v podporo pregledom izvajanja te pogodbe in izboljšal zmožnost nacionalnih vlad, da predvidijo posledice odločitev v zvezi z izdajo izvoznih dovoljenj za orožje.

V prvem polletju 2014 se je Conflict Armament Research, izvajalska agencija za ta sklep Sveta, posvetila tehničnemu razvoju sistema iTrace in v več državah (Srednjeafriška republika, Demokratična republika Kongo, Irak, Somalija, Južni Sudan in Sirija) opravila prve terenske preiskave, da bi sistem napolnila s podatki, pridobljenimi v realnem času. Agencija je ob robu srečanja BMS5 17. junija organizirala tudi mednarodni zagon sistema iTrace, projekt pa predstavila tudi na drugih kampanjah ozaveščanja, organiziranih istega meseca v Washingtonu in Nairobiju. Predvideno je, da bo javno dostopni spletni portal za kartiranje iTrace začel v celoti delovati konec septembra 2014.

Na podlagi sklepa Sveta v podporo aktivnostim Urada Združenih narodov za razorožitev (UNODA) za izvedbo Akcijskega programa ZN (Sklep Sveta 2011/428/SZVP z dne 18. julija 2011) (3) je bila državam v prvem polletju 2014 zagotovljena pomoč, da bi dosegle polno in učinkovito izvajanje mednarodnega instrumenta za izsleditev; v ta namen je bil organiziran tudi regionalni nadaljevalni tečaj usposabljanja o načrtovanju in izvajanju nacionalnih programov označevanja orožja, vodenja evidenc in sledenja (Lomé, Togo, 18. in 19. marec 2014). Na delavnici so lahko nacionalni strokovnjaki Gospodarske skupnosti zahodnoafriških držav (ECOWAS) v nacionalne ukrepe označevanja, vodenja evidenc in sledenja celovito in trajno vključili najboljše prakse, pridobljene pri izvajanju mednarodnega instrumenta za izsleditev. Na tečaju usposabljanja so bile uporabljene smernice za označevanje, vodenje evidenc in sledenje, ki so bile oblikovane posebej za podsaharske afriške države in so jih udeleženci zelo dobro sprejeli. Na podlagi delavnice je bila sprejeta odločitev o dobavi naprav za označevanje orožja Burkini Faso, Nigerju in Sierri Leone, ki je v teku, nacionalni organi držav upravičenk pa so izboljšali poznavanje področja in strokovno znanje.

UNODA je na podlagi istega sklepa Sveta še naprej zagotavljal podporo izvajanju mednarodnih tehničnih smernic za upravljanje zalog streliva (IATG), zlasti v Afriki in Latinski Ameriki. Zato je na to temo v kenijskem Nairobiju med 14. in 17. aprilom 2014 skupaj s svojim regionalnim centrom za mir in razorožitev v Afriki (UNREC) organiziral nadaljevalni tečaj za južne in vzhodne afriške države. To je bil prvi tečaj o IATG v okviru programa ZN SaferGuard, ki je bil organiziran v Afriki.

V Latinski Ameriki, natančneje v paragvajskem Asunciónu, je UNODA skupaj s svojim regionalnim centrom za mir, razorožitev in razvoj v Latinski Ameriki in na Karibskem otočju (UNLIREC) ter v sodelovanju z združenjem latinskoameriških učnih centrov za vzdrževanje miru (ALCOPAZ) med 24. in 28. marcem 2014 organiziral nadaljevalni tečaj usposabljanja o IATG.

Na obeh tečajih usposabljanja so udeleženci precej izboljšali znanje o posebnih tehničnih vprašanjih. V oceni usposabljanja so udeleženci navedli več ključnih ukrepov, s katerimi so bili seznanjeni med tečajem, med drugim, da je treba nujno izvajati redne inšpekcijske preglede objektov za skladiščenje streliva ter zmanjšati nevarnost požarov v skladiščih streliva in okoli njih. Eden od udeležencev je zdaj zadolžen za spremembo nacionalne politike na področju kazenskega pregona, da bi bila bolj usklajena z IATG.

Nadaljevalne tečaje usposabljanja je dopolnjevalo mentorstvo na delovnem mestu v izbranih državah Afrike in Latinske Amerike. V Togu in Liberiji sta bili organizirani posebni usposabljanji in v njunem okviru intenzivne delavnice za manjše skupine, posebej namenjene oblikovalcem politik in nacionalnim organom ter njihovim različnim vsebinskim vprašanjem. Organiziran je bil neformalni obisk glavnega skladišča streliva v liberijski Monroviji. Iz pripomb udeležencev je razvidno, da se številne tehnike in postopki, predstavljeni na nadaljevalnem tečaju usposabljanja, že uporabljajo, pomembno pa je tudi, da se bodo te prakse izvajale tudi v prihodnje, ko bodo zaloge večje. V latinskoameriškem Paragvaju je bilo opravljenih šest tehničnih ocen skladišč orožja in streliva. To ocenjevanje je temeljilo na kontrolnem seznamu IATG za zmanjšanje tveganja. Na podlagi ocene vsakega skladišča so bili nacionalnim organom priporočeni konkretni ukrepi za varnejšo in bolj varovano upravljanje zalog streliva ter sprejetje standardov IATG. V Limi (Peru) je UNODA skupaj z UNLIREC za nacionalne organe organiziral tudi intenzivno tridnevno delavnico o posebnih temah, povezanih z IATG. Ker nacionalni organi tovrstnega posebnega usposabljanja o mednarodnih standardih za upravljanje zalog streliva pred tem niso opravili, je ta delavnica zapolnila vrzel v strokovnem področju institucij.

Odbor za tehnični pregled v okviru programa ZN SagferGuard in strateška usklajevalna skupina za izvajanje mednarodnih tehničnih smernic za upravljanje zalog streliva (IATG) sta se 29. in 30. aprila 2014 srečala na otvoritvenem sestanku na sedežu ZN v New Yorku. Na tem sestanku so se prvič srečali odbor za tehnični pregled v okviru programa ZN SaferGuard ter ključni deležniki in partnerji, ki sodelujejo pri izvajanju IATG. Ti partnerji so izmenjali izkušnje, pridobljene pri uveljavljanju IATG na pokonfliktnih območjih, kot so Libija, Mali in Južni Sudan.

Smernicam IATG so vse več pozornosti začele namenjati tudi članice zveze NATO, strokovnjak skupine strokovnjakov Varnostnega sveta ZN za Demokratično republiko Korejo pa je izpostavil, da je treba državam, ki v okviru izvrševanja embarga Varnostnega sveta na orožje prepovejo zaseženo nevarno blago, ponuditi pomoč v okviru programa ZN SaferGuard. Med živahno razpravo vseh udeležencev se je pokazalo, da je s programom ZN SaferGuard, ki ga podpira EU, in IATG seznanjenih vse več držav, oba pa se povezujeta z ustreznimi organi ZN ter mednarodnimi in regionalnimi organizacijami.

(b) Pogodba o trgovini z orožjem

EU z navdušenjem pozdravlja uspešno sprejetje Pogodbe o trgovini z orožjem leta 2013 in je trdno prepričana, da lahko ta pogodba, če bo njeno izvajanje obsežno in učinkovito, občutno prispeva k večji odgovornosti in preglednosti pri zakonitih mednarodnih prenosih orožja, pa tudi k boju proti nedovoljeni ali zakonsko neurejeni trgovini s konvencionalnim orožjem. V ta namen bo podprla vsesplošno rabo ter dosledno in učinkovito izvajanje Pogodbe o trgovini z orožjem, zato je v podporo tem ciljem sprejela Sklep Sveta 2013/768/SZVP (4) z dne 16. decembra 2013 o delovanju EU v podporo izvajanju Pogodbe o trgovini z orožjem. Na podlagi tega sklepa bodo v podporo Pogodbi o trgovini z orožjem zagotovljena precejšnja sredstva, EU pa pomembni diplomatski vzvodi pri dogovarjanju s tretjimi državami o njihovem pristopu k tej pogodbi. Ta sklep Sveta se je začel izvajati v prvem polletju 2014 in kot izvedbena agencija zanj je bil izbran nemški zvezni urad za gospodarstvo in nadzor nad izvozom (BAFA). Postopek izbire prvih držav upravičenk poteka in je odvisen od njihove prošnje.

Vključitev SALW v področje uporabe Pogodbe o trgovini z orožjem je bila pomembna odločitev, strožji nadzor nad zakonitimi mednarodnimi prenosi SALW, na primer z okrepljenim nadzorom nad končnimi uporabniki in trdnejšimi zagotovili ter ukrepi za obvladovanje preusmerjanja, pa lahko še dodatno zmanjša nevarnost preusmerjanja SALW na nezakoniti trg. Pogodba o trgovini z orožjem bo tako dopolnila in okrepila tudi druge ustrezne instrumente ZN, kot sta akcijski načrt in Protokol o nedovoljeni proizvodnji strelnega orožja, njegovih sestavnih delov in streliva ter trgovini z njimi (v nadaljnjem besedilu: Protokol o strelnem orožju).

Pogodbo o trgovini z orožjem je bilo mogoče podpisati od 3. junija 2013 naprej, kar so storile vse države članice EU, in do 30. junija 2014, izteka poročevalskega obdobja, je 21 držav članic EU deponiralo svoje listine o ratifikaciji, s čimer so se močno približale pragu 50 ratifikacij, potrebnem za začetek veljavnosti. Druge države članice EU bodo predvidoma kmalu deponirale svoje listine o ratifikaciji, saj so njihovi postopki ratifikacije že v polnem teku. Države članice EU so med poročevalskim obdobjem sodelovale v okviru SZVP, da bi opredelile skupne interese v prihajajočem procesu priprav na prvo konferenco podpisnic Pogodbe o trgovini z orožjem, ki bo predvidoma v letu 2015 in za katero na splošno velja, da bo njena uspešnost zelo pomembna za ohranitev političnega zagona procesa Pogodbe o trgovini z orožjem.

(c) Izvajanje Protokola h Konvenciji Združenih narodov proti mednarodnemu organiziranemu kriminalu (UNTOC) o nedovoljeni proizvodnji strelnega orožja ter trgovini z njim

Potem ko je Svet 11. februarja 2014 sprejel Sklep o sklenitvi Protokola o nedovoljeni proizvodnji strelnega orožja, njegovih sestavnih delov in streliva ter trgovini z njimi (Protokol o strelnem orožju), ki dopolnjuje Konvencijo ZN proti mednarodnemu organiziranemu kriminalu, je Protokol ZN o strelnem orožju začel veljati 3. aprila 2014.

Urad Združenih narodov za droge in kriminal (UNODC) od marca 2011 v okviru dolgoročne komponente instrumenta za prispevanje k stabilnosti in miru, ki obravnava svetovne in nadregionalne grožnje ter se je pred tem imenoval instrument za stabilnost, izvaja projekt za preprečevanje nadnacionalne nedovoljene trgovine s strelnim orožjem in boj proti njej s spodbujanjem ratifikacije in izvajanja Protokola o strelnem orožju. Projekt je geografsko usmerjen na Zahodno Afriko (Benin, Burkina Faso, Gambija, Gana, Mali, Mavretanija, Senegal, Togo) in Južno Ameriko (Argentina, Bolivija, Brazilija, Čile, Paragvaj, Urugvaj). Tudi v prvem polletju 2014 je UNODC še naprej zagotavljal prilagojeno zakonodajno podporo državam, zajetim v projekt, in jim tako pomagal pri spremembi domače zakonodaje za izvajanje določb Protokola o strelnem orožju ali sprejetju nove tozadevne zakonodaje. Tako je Bolivija sprejela novo zakonodajo o strelnem orožju in vanjo vključila večino priporočil UNODC. V okviru projekta se izvajajo tudi dejavnosti za izgradnjo zmogljivosti, med drugim delavnice usposabljanja za strokovnjake kazenskega prava iz petih držav, zajetih v projekt, o preiskavah in pregonu trgovine s strelnim orožjem, vključno s horizontalnimi temami, povezanimi z ukrepi za zaščito človekovih pravic. V tesnem sodelovanju z regionalnim uradom UNODA je bila oblastem v Beninu na podlagi njihovih potreb zagotovljena naprava za označevanje. Nadaljevalo se je tudi sodelovanje z organizacijami civilne družbe, ki se je odrazilo v njihovi udeležbi v dejavnostih zakonodajne pomoči, pa tudi v organizaciji posebnih modulov usposabljanja NVO. UNODC je za študijo o nedovoljeni trgovini s strelnim orožjem, ki se je začela konec leta 2013, še naprej zbiral tudi podatke o strelnem orožju, njegovih sestavnih delih in strelivu, ki so bili zaseženi. Namen študije je izboljšati poznavanje problematike nedovoljene trgovine s strelnim orožjem, razkriti verjetne tihotapske poti nedovoljene trgovine s strelnim orožjem, opredeliti nove ali pojavljajoče se trende v nedovoljeni trgovini s strelnim orožjem ter določiti notranje in mednarodne povezave tega pojava. Projekt bo zaključen marca 2015, saj zanj dodatna sredstva niso bila odobrena.

V okviru dolgoročne komponente instrumenta za prispevanje k stabilnosti in miru je EU še naprej zagotavljala tudi finančno pomoč Interpolu, namenjeno razvoju in vzpostavitvi zbirke podatkov za odkrivanje in sledenje izgubljenega, ukradenega, nezakonito pridobljenega in pretihotapljenega strelnega orožja (iARMS) prek Interpolovega sistema I-24/7, da bi se tako olajšala regionalna in nadregionalna izmenjava informacij ter preiskovalno sodelovanje med organi kazenskega pregona. Januarja 2013 je projekt prešel v drugo fazo, ki jo zaznamuje globalna uporaba sistema in sledi uspešnemu razvoju in poskusnemu delovanju med prvo fazo projekta (2011–2012). Cilj dveletne druge faze (2013–2014) je okrepiti funkcionalnost sistema in vsem 190 članicam Interpola omogočiti dostop do iARMS. Projekt je namenjen tudi gradnji zmogljivosti na zadevnem področju, usposabljanju in kriminalističnim obveščevalnim službam za preprečevanje kriminala, povezanega s strelnim orožjem. Število držav, ki so se odločile za uporabo iARMS, se je v prvem polletju 2014 povečalo s 107 na 124, v letošnjem drugem četrtletju pa se je močno izboljšala njegova uporabnost, zlasti kar zadeva tehnične zahteve. Večji vnos podatkov v iARMS je še vedno problem, saj je v njem trenutno le prek 300 000 vnosov; da bi ga odpravili, je Interpol okrepil kampanje ozaveščanja ter se na primer udeležil petega dvoletnega srečanja držav, organiziranega na temo izvajanja akcijskega načrta ZN za lahko orožje, in organiziral namenske delavnice usposabljanja. V ta namen je bilo med januarjem in junijem 2014 izvedenih šest tečajev usposabljanja o iARMS, od tega jih je bilo pet regionalno naravnanih in namenjenih 46 državam, zlasti v Afriki in Evropi. V teku so priprave tretje faze, ki se bo začela leta 2015 in v kateri naj bi združili dosežke prvih dveh faz, s tem pa v EU in drugje spodbudili splošno uporabo sistema iARMS in izkoristili sinergije s povezanimi sistemi.

Komisija je v prvem polletju 2014 začela izvajati priporočila iz sporočila „Strelno orožje in notranja varnost EU: zaščita državljanov in preprečevanje nezakonite trgovine“ (5), ki ga je sprejela 21. oktobra 2013. Kot prvo je sprožila proces oblikovanja ustreznega „svežnja o strelnem orožju za leto 2015“, v katerega bodo po možnosti vključeni zakonodajni predlogi o dezaktivaciji strelnega orožja in postopkih za označevanje ter o usklajevanju kazenskih sankcij zoper nedovoljeno trgovino s strelnim orožjem. Zaključeni sta bili dve pripravljalni študiji za revizijo zakonodaje EU, ki bosta objavljeni septembra 2014. Strokovna skupina za ukrepe proti nedovoljeni trgovini s strelnim orožjem zaradi zaščite notranje varnosti EU se je sestala dvakrat, da bi k tema študijama prispevala pomembne predloge o prednostnih nalogah politike in splošni vsebini.

Izvajanje akcijskega načrta EU v zvezi s prednostno nalogo na področju kriminala „strelno orožje“ za obdobje 2014–2017, ki ga je Svet sprejel decembra 2013, se je že začelo. Združeno kraljestvo vodi prvo skupno operacijo, povezano s preverjanjem pošiljk, poslanih po hitri pošti. Europol pripravlja posebno pobudo za spodbujanje bolj poglobljene analize tovrstnega kriminala, vključno z zbiranjem ustreznih podatkov. Evropska policijska akademija je začela izvajati prvi program usposabljanja o strelnem orožju.

Med dejavnosti, načrtovane za drugo polletje 2014, spada srečanje skupnega odbora strokovnjakov za strelno orožje iz EU in Zahodnega Balkana, ki ga bo 23. oktobra 2014 organizirala Komisija in na katerem bodo razpravljali o operativnem akcijskem načrtu med EU in Zahodnim Balkanom za boj proti nedovoljeni trgovini s strelnim orožjem. Komisija bo 24. oktobra 2014 gostila razpravo skupine na visoki ravni na temo „Strategija za strelno orožje: leto pozneje“, na kateri se bodo strokovnjaki in oblikovalci politik seznanili z različnimi pobudami iz sporočila o strelnem orožju iz leta 2013 ter podali politične in praktične smernice za izvajanje teh pobud.

(d) Nadzor nad izvozom

V prvem polletju 2014 se je nadaljevalo izvajanje Sklepa Sveta 2012/711/SZVP (6) o podpori dejavnostim Unije za spodbujanje nadzora nad izvozom orožja ter načel in meril iz Skupnega stališča 2008/944/SZVP v tretjih državah. V okviru dejavnosti ozaveščanja o izvozu orožja, ki jih izvaja zvezni urad za gospodarstvo in nadzor nad izvozom (BAFA), je bil maja 2014 v Tirani organiziran regionalni seminar za države jugovzhodne Evrope. Organizirani sta bili tudi dve delavnici, namenjeni pravnemu pregledu, in sicer marca 2014 v Črni Gori in maja 2014 v Gruziji, ki sta bili tema državama v pomoč pri pregledu osnutka njunih zakonodaj o nadzoru nad izvozom. Po pravnem pregledu v Gruziji se je maja 2014 kot nadaljnji ukrep izvedla izmenjava osebja. Med poročevalskim obdobjem so bili organizirani tudi trije študijski obiski, dva za uradnike iz držav, sodelujočih v vzhodnem partnerstvu – enega je januarja 2014 gostila Češka, drugega aprila 2014 Bolgarija –, tretji obisk pa je bil organiziran za uradnike iz držav južnega sosedstva in ga je aprila 2014 gostila Francija. Marca 2014 je v Bruslju potekalo vmesno ocenjevanje dejavnosti ozaveščanja, izvedeno v skladu s Sklepom Sveta 2012/711/SZVP (ter programom ozaveščanja EU za nadzor nad izvozom blaga z dvojno rabo).

II.2. SALW v okviru političnega dialoga s tretjimi državami in regionalnimi organizacijami, klavzule o SALW

Vprašanja v zvezi s SALW so bila na dnevnem redu številnih rednih političnih dialogov EU s tretjimi državami, bila pa so tudi del sodelovanja z regionalnimi organizacijami. Z Rusijo, ZDA, Japonsko in Argentino so bila med poročevalskim obdobjem organizirana srečanja v okviru političnega dialoga o neširjenju orožja in razoroževanju, ki jih je vodil glavni svetovalec in posebni odposlanec EU za neširjenje orožja in razoroževanje. Dialoge o neširjenju orožja in razorožitvi je začel z Indijo (New Delhi, 16. maja) in Pakistanom (Islamabad, 16. junija). Imel je tudi vrsto drugih dvostranskih posvetovanj z različnimi akterji, med drugim ob robu pomembnih dogodkov, kot so bili skupina direktorjev G8 za neširjenje orožja v Sankt Peterburgu (z Japonsko), pripravljalni odbor Pogodbe o neširjenju jedrskega orožja 2014 v New Yorku (z ZDA, Japonsko, Kitajsko, Egiptom, Norveško, Švico, Ligo arabskih držav, UNODA), pa tudi z Indonezijo (maja 2014 v Džakarti).

V skladu s sklepi Sveta o vključitvi elementa SALW v sporazume med EU in tretjimi državami, sprejetimi decembra 2008, so tekla zlasti nadaljnja pogajanja o vključitvi elementov SALW v zadevne sporazume z Brunejem, Japonsko, Kazahstanom in Malezijo. Pogajanja med drugim prispevajo k ozaveščanju o politiki EU v zvezi s SALW, omogočajo boljše medsebojno razumevanje tozadevnih stališč, opredeljujejo morebitna področja prihodnjega sodelovanja in spodbujajo partnerske države h konkretnemu napredku pri učinkovitem izvajanju ustreznih mednarodnih instrumentov za nadzor nad SALW.

II.3. Posebna projektna pomoč EU tretjim državam in regionalnim organizacijam

(a) Zahodni Balkan

I. Svet je 9. decembra 2013 sprejel Sklep 2013/730/SZVP (7) v podporo dejavnostim SEESAC za razorožitev in nadzor nad oborožitvijo v Jugovzhodni Evropi (SEESAC – Center jugovzhodne in vzhodne Evrope za nadzor nad osebnim in lahkim orožjem), in sicer na podlagi dejavnosti, ki jih je SEESAC zaključil v obdobju 2010–2012 v skladu s Sklepom Sveta 2010/179/SZVP (8). Namen sklepa Sveta je podpreti dejavnosti v Albaniji, Bosni in Hercegovini (BiH), Nekdanji jugoslovanski republiki Makedoniji, Kosovu (9), Republiki Moldaviji, Črni gori in Srbiji. Med drugim bo še dodatno prispeval k večji varnosti zalog, uničenju SALW in pripadajočega streliva, boljšemu označevanju in sledenju SALW, tesnejšemu regionalnemu sodelovanju na tem področju ter zbiranju SALW, ki ga nezakonito posedujejo prebivalci držav Jugovzhodne Evrope. Sklep Sveta se je začel v celoti izvajati januarja 2014. SEESAC je za večjo varnost zalog v prvi polovici leta 2014 začel pripravljalne dejavnosti v BiH, na Kosovu (10), v Moldaviji, Črni gori in Nekdanji jugoslovanski republiki Makedoniji. Trenutno poteka sanacija skladišča za SALW in strelivo v lasti kosovskega (11) ministrstva za notranje zadeve, pri čemer je bil zaključen postopek izbire izvajalcev te sanacije, začele pa so se izvajati tudi izboljšave varnostne infrastrukture skladišča streliva Brezovik v lasti črnogorskega ministrstva za obrambo. Poleg tega je SEESAC spodbujal posvetovanja o tečajih in metodologiji, potrebnih za izvedbo regionalnega usposabljanja na področju upravljanja zalog. Na področju odstranjevanja SALW in pripadajočega streliva je SEESAC 30. junija 2014 koordiniral uničenje več kot 1 200 kosov SALW v BiH. Poleg tega je ob mednarodnem dnevu uničenja orožja 9. julija spodbujal usklajena prizadevanja na ravni regije za uničenje orožja na Zahodnem Balkanu, posledica česar je bilo uničenje več kot 5 000 kosov SALW v vsej regiji. SEESAC se za boljše označevanje in sledenje SALW posvetuje z ustreznimi partnerji v Albaniji, BiH, na Kosovu (12), v Srbiji in Nekdanji jugoslovanski republiki Makedoniji, da bi se določile tehnične specifikacije za opremo, ki jo potrebujejo zadevne institucije. S Sklepom Sveta je bil SEESAC pooblaščen tudi za spodbujanje vzpostavitve regionalne mreže strokovnjakov za strelno orožje (SEEFEN). Vodjem policijskih uprav, carinskih uprav na ministrstvih za finance in javnih tožilstev vseh držav upravičenk v okviru projekta so bila maja 2014 poslana vabila s priloženim pojasnilom, prvo srečanje mreže SEEFEN pa bo 23. in 24. septembra v Draču v Albaniji. SEESAC trenutno razvija spletno platformo za izmenjavo znanja, ki bo omogočila enostavnejšo izmenjavo informacij med člani mreže SEEFEN. Na podoben način spodbuja regionalno sodelovanje in izmenjavo informacij, in sicer s povečanjem zmogljivosti nacionalnih komisij za SALW, ki so se v letu 2014 dvakrat uradno sestale – eno srečanje je bilo organizirano v Beogradu v Srbiji, drugo pa na Jahorini v BiH.

II. Nadaljevalo se je izvajanje dodatnega projekta v okviru komponente odzivanja na krize pri instrumentu za prispevanje k stabilnosti in miru, ki je usmerjena na zaščito, varnost in razvojne perspektive za posameznike in lokalne skupnosti, ki bi bili žrtve naključnih eksplozij v skladiščih streliva v Bosni in Hercegovini. Po ocenah naj bi bilo v BiH več kot 24 000 ton zalog vojaškega streliva, od tega pa naj bi bilo 17 000 ton streliva kemično nestabilnega; to strelivo pomeni veliko nevarnost za nenadzorovane eksplozije, ki bi lahko povzročile smrtne žrtve, imele pa bi tudi negativne posledice za celotno regijo. Ministrstvo za obrambo BiH nima zadostnih zmogljivosti, usposobljenega osebja in finančnih virov, da bi lahko zagotovilo ustrezne standarde v objektih za skladiščenje streliva, zato je odvisno od podpore EU in mednarodne podpore za pomoč pri pospešenem odstranjevanju in uničevanju neeksplodiranih eksplozivnih sredstev in eksplozivnih ostankov vojne ter zagotavljanju večje varnosti zalog. Maja 2014 so BiH prizadele uničujoče poplave, ki so povzročile veliko civilno in humanitarno krizo, pri čemer se je za več kot 70 % poplavljenega ozemlja domnevalo, da so na njem mine, več kot 2 000 zemeljskih plazov, ki so jih povzročile poplave, pa je naneslo prej neodkrite mine v poplavne vode in na rečne bregove, kar predstavlja nedvomno varnostno tveganje za civilno prebivalstvo. Odbor BiH za protiminsko delovanje je ministrstvu za obrambo predal nalogo očistiti 4 milijone m2 območij, za katera se domneva, da so na njih mine. Okrog 300 000 m2 tega območja je sedaj poplavljenega in odbor nima dovolj opreme za učinkovit odziv na radikalno spremembo varnostnih razmer v povezavi z minami. Grozeča nevarnost plazov okrog vojaškega objekta za uničevanje streliva Trom v Doboju bi lahko povzročila nekontrolirano eksplozijo okrog 400 ton eksplozivnih ostankov vojne in ostrega streliva, ki se skladišči v tem objektu, če se nemudoma ne izvedejo sanacijska zemeljska dela. Načrt za uničenje vojaškega streliva v objektu Trom v Doboju pa kljub poplavam ostaja nespremenjen. Komisija je za pospešitev odstranjevanja min po poplavah in priprave na dolgoročnejše okrevanje predlagala 20-odstotno povišanje financiranja – za 767 000 EUR – glede na prvotni proračun projekta v višini 3,9 milijona EUR, ki ga je sprejel UNDP po posvetovanju z ministrstvom za obrambo BiH. Poleg tega bo projekt podaljšan za dodatnih 12 mesecev. Nove naloge, ki se bodo izvajale v okviru tega podaljšanja, vključujejo: zagotovitev dodatnih zmogljivosti za 611 uslužbencev ministrstva za obrambo, zadolženih za razminiranje, da bodo lahko izvajali nujne operacije odkrivanja in odstranjevanja min po poplavah v vseh prizadetih okrožjih; izvedbo posebnega usposabljanja za protiminsko delovanje v izrednih in kriznih razmerah; dobavo posebnih detektorjev za odkrivanje min v večjih globinah, naprav za razminiranje na težko dostopnih terenih, dodatne zaščite za osebje, šotorov na terenu, reševalnih vozil in opreme za označevanje ter nujna sanacijska zemeljska dela v bližini objekta Trom v Doboju, da se zmanjša nevarnost nastanka zemeljskih plazov kot posledice poplav, ki bi ogrozili objekt za uničevanje streliva.

(b) Območje OVSE

Izvajanje Sklepa Sveta 2012/662/SZVP (13) o podpori ukrepom za zmanjšanje nevarnosti nedovoljene trgovine z osebnim in lahkim orožjem ter njegovega prekomernega kopičenja na območju Organizacije za varnost in sodelovanje v Evropi (OVSE) se je nadaljevalo v obdobju od 1. januarja do 30. junija 2014. Dodatno se je izboljšalo izvajanje načrtov za izboljšanje varnosti skladišč zalog konvencionalnega orožja in streliva v Belorusiji in Kirgizistanu na terenu: cilj je razviti vzdržne in učinkovite varnostne sisteme in infrastrukturo na izbranih lokacijah za skladiščenje SALW. V Belorusiji so končana skoraj vsa dela v velikem skladišču orožja v predmestju Gomela in v bližini državne meje z Ukrajino. Uradna otvoritev prenovljenega skladišča je predvidena zgodaj jeseni leta 2014.

V Kirgizistanu je bil končan načrt za izgradnjo novih in prenovo obstoječih objektov za skladiščenje SALW in konvencionalnega streliva v krajih Bužum (v provinci Batken), Koi-Taš (v provinci Čui) in Gulča (v provinci Oš). Ker je treba v regiji z visoko stopnjo potresne aktivnosti izvesti dodatne topografske in geološke raziskave, so bili predvideni časovni roki za oddajo naročil za načrtovanje in gradbene storitve podaljšani. Gradnja enega od novih skladišč naj bi se začela oktobra 2015.

V Kirgizistanu so bile na podlagi mednarodnega razpisa za nabavo specializirane opreme za uničenje SALW nabavljene in dostavljene specializirane hidravlične škarje. Namestitev opreme, usposabljanje osebja in uničenje presežnih zalog SALW se bodo izvedli po zaključku gradbenih/obnovitvenih del v skladiščih.

Potem ko so zainteresirana ministrstva za obrambo zaključila začetno poskusno obdobje uporabe pilotne različice posebne programske opreme za elektronsko evidentiranje SALW in streliva, sta Bosna in Hercegovina ter Črna gora zaprosili za podaljšanje poskusnega obdobja, medtem ko so Kirgizistan, Republika Moldavija in Tadžikistan predložili nacionalne tehnične zahteve za prilagoditev programske opreme njihovim posebnim potrebam. Albanija, Srbija in Kazahstan so sporočili, da so se odločili za uporabo lastnih nacionalnih sistemov evidentiranja. Poleg tega se nadaljujejo posvetovanja z drugimi državami članicami OVSE – nazadnje tudi z Ukrajino –, ki bi jih morda zanimala uporaba te programske opreme.

(c) Afrika

I. Izvajanje Sklepa Sveta 2012/121/SZVP (14) v podporo dejavnostim za spodbujanje dialoga in sodelovanja med EU, Kitajsko in Afriko na področju nadzora nad konvencionalnim orožjem je v prvi polovici leta 2014 še naprej prispevalo k večji ozaveščenosti in poglobljenemu dialogu med predstavniki civilne družbe, industrije in vlad Kitajske, EU in afriških držav o boju proti nedovoljeni trgovini s SALW in njegovem prekomernemu kopičenju v Vzhodni Afriki ter o Pogodbi o trgovini z orožjem. Organizacija Safeworld, kitajsko združenje za nadzor nad oborožitvijo in razoroževanje (CACDA) ter Africa Peace Forum so 18. marca v Pekingu skupaj gostile seminar z naslovom „Podpora miru in varnosti v Afriki: za skupno ukrepanje pri boju proti nedovoljenemu osebnemu orožju in strelivu“, na katerem se je zbralo več kot 60 udeležencev. Srečanje je bilo organizirano pod okriljem skupne delovne skupine strokovnjakov Afrike, EU in Kitajske za konvencionalno orožje (EWG). Na srečanju je bil vzpostavljen boljši dialog in boljše usklajevanje politik med afriškimi diplomati in diplomati držav članic EU, direktorjem regionalnega centra za boj proti širjenju osebnega in lahkega orožja na območju Velikih jezer in Afriškega roga (RECSA) ter kitajskimi organi glede praktičnih ukrepov, potrebnih za rešitev vprašanja nedovoljenega SALW in pripadajočega streliva v Vzhodni Afriki. Ob robu tega seminarja se je delegacija višjih afriških uradnikov in strokovnjakov za nadzor nad orožjem sestala z oddelkom za afriške zadeve pri kitajskem ministrstvu za zunanje zadeve in tanzanijskim veleposlanikom v Pekingu. Pomemben rezultat obiska je vzpostavitev „skupine veleposlanikov držav članic RECSA v Pekingu“. Ta pobuda naj bi po pričakovanjih vprašanja v zvezi s SALW v Vzhodni Afriki postavila na vidnejše mesto v programu kitajskih uradnikov. Organizacija Safeworld, Africa Peace Forum in CACDA so 6. maja v Nairobiju organizirale konferenco z naslovom „Izboljšanje zmogljivosti in sodelovanja za boj proti nedovoljenemu SALW in strelivu v Vzhodni Afriki“. Dogodka se je udeležilo več kot 50 kitajskih, afriških in evropskih diplomatov, uradnikov, akademikov in strokovnjakov. Na srečanju so bile bolj v ospredje postavljene praktične pobude za podporo in pomoč pri izvajanju protokola iz Nairobija za preprečevanje, nadzorovanje in zmanjševanje števila SALW v Vzhodni Afriki. Ob robu konference se je delegacija kitajskih uradnikov in strokovnjakov posvetovala s ključnimi kenijskimi deležniki in sekretariatom RECSA. EWG je v poročevalskem obdobju organizirala tudi druga srečanja, na primer: januarja se je v Pekingu sestala s kitajskimi člani EWG, da bi razpravljali o trenutnih in načrtovanih dejavnostih ter prihodnjem financiranju EWG; februarja je afriški član EWG obiskal Peking; januarja in februarja je na Kitajskem potekalo dvostransko srečanje z delegacijo EU; maja so člani in svetovalci EWG opravili študijski obisk v Keniji; maja pa so potekali tudi sestanki med afriškimi člani EWG in afriškimi veleposlaništvi s sedežem v Pekingu. Poleg tega so aprila potekali uvajalni tečaji za nacionalno kontaktno točko za SALW v Keniji, od aprila do junija pa za nacionalno kontaktno točko za SALW v Ugandi. Agencija Conflict Armament Research je na zahtevo EWG med 17. in 26. januarjem izvedla obsežen pregled fizične zaščite in upravljanja zalog v treh objektih skladiščenja orožja in streliva v Mogadišu v Somaliji. Ugotovitve iz tega poročila naj bi bile v pomoč zvezni vladi Somalije pri pridobivanju mednarodne pomoči za izgradnjo ali obnovo infrastrukture za fizično zaščito in upravljanje zalog. Objavljeni sta bili tudi dve poročili o raziskavah, prvo z naslovom „Kitajska in Pogodba o trgovini z orožjem – obeti in izzivi“, drugo pa je posvečeno pretoku SALW v Afriki in zajema oceno učinkovitosti trenutnih posredovanj v zvezi s SALW. Obe poročili sta bili ali bosta poslani več kot 500 akterjem civilne družbe, uradnikom, oblikovalcem politik in politikom na Kitajskem, v EU in Afriki.

II. EU je s financiranjem v okviru dolgoročne komponente instrumenta za prispevanje k stabilnosti in miru nadaljevala izvajanje projekta v podporo boju proti nedovoljenemu kopičenju strelnega orožja in streliva ter trgovini z njim v Afriki, in sicer prek regionalnega centra za boj proti širjenju osebnega in lahkega orožja na območju Velikih jezer in Afriškega roga (RECSA) v Nairobiju. Ta projekt prispeva k izvajanju mirovne in varnostne komponente skupne strategije EU-Afrika. Po prvi fazi projekta, ki se je končala junija 2013 in je med drugim podpirala institucionalne strukture in zakonodajne zmogljivosti v več državah v Vzhodni Afriki, se je julija 2013 začela druga faza projekta, katere cilj je izboljšati zmogljivosti afriških držav za učinkovito izvajanje in usklajevanje njihovih prizadevanj v boju proti širjenju nedovoljenega SALW in trgovini z njim. V okviru projekta se je v prvi polovici leta 2014 nadaljevala podpora dejavnostim za spodbujanje vzpostavitve vseafriškega organa za usklajevanje policijskih načelnikov (AFRIPOL), izvedena pa je bila tudi vrsta dejavnosti za izboljšanje institucionalne strukture RECSA, da bi se povečala učinkovitost centra. Poleg tega se je center RECSA usklajeval z ustreznimi regionalnimi organizacijami, da bi podprli pobudo skupne projektne skupine na reki Mano v zvezi z načrtovanjem in izvedbo skupne operacije v državah ob reki, obenem pa je pomagal z zagotavljanjem tehnične pomoči in varnostne opreme za krepitev skupne projektne skupine za koridor na jezeru Tanganjika. Konec lanskega leta je bilo Liberiji, Maliju, Gvineji in Južnemu Sudanu predanih sedem elektronskih naprav za označevanje, nato pa je potekalo nadaljevalno usposabljanje ustreznih nacionalnih organov. Na področju varnosti zalog je bila v okviru projekta zagotovljena podpora organom v Ruandi pri izvajanju ocene in nato tudi izgradnji orožarne, čemur je sledilo usposabljanje. Znatna prizadevanja so bila posvečena ozaveščanju, tudi z izvedbo dogodka centra RECSA ob robu petega dvoletnega srečanja držav o akcijskem načrtu ZN.

III. Svet je 24. junija 2013 sprejel Sklep 2013/320/SZVP (15), da bi libijskim organom kot pomoč pri njihovi nalogi zavarovati ogromne zaloge konvencionalnega orožja in streliva namenili 5 milijonov EUR pomoči EU. EU ponuja to podporo, da bi pristojnim organom v Libiji pomagala ustaviti nadaljnje nenadzorovano širjenje konvencionalnega orožja in streliva, ki še prispeva k negotovosti v Libiji, sosednjih državah in širši regiji. Projekt upošteva kompleksne politične razmere in posledične izzive v Libiji, pa tudi potrebo po zagotovitvi prevzemanja odgovornosti na nacionalni ravni in opolnomočenja lokalnih partnerjev. Trajal naj bi pet let. Pomoč v okviru sklepa Sveta je del celovitega pristopa EU, ki podpira proces tranzicije v demokracijo, trajnostni mir in varnost v Libiji. Sklep Sveta dopolnjuje prizadevanja misije EU za pomoč na mejah v Libiji za kratkoročno vzpostavitev zmogljivosti te države za izboljšanje varnosti njenih kopenskih, morskih in zračnih mej ter pripravo dolgoročne strategije za integrirano upravljanje meja. Izvaja ga nemška agencija za mednarodno sodelovanje (GIZ). V poročevalskem obdobju je bil organiziran uvodni tečaj o upravljanju zalog streliva za libijske uradnike na oddelku za orožje in strelivo pri ministrstvu za obrambo. Udeleženci so bili usposobljeni za osnovno upravljanje zalog streliva ter poučeni o izvajanju mednarodnih tehničnih smernic za upravljanje zalog streliva (IATG). Poleg tega je bil na zemljišču ministrstva za obrambo v Tripoliju zgrajen zunanji poligon za usposabljanje, ki naj bi se uporabljal za praktično usposabljanje za skladiščenje streliva, poteka pa tudi prenova več notranjih prostorov za usposabljanje. GIZ sodeluje tudi pri oblikovanju okvira usposabljanja glede fizične zaščite in upravljanja zalog, pri čemer se usklajuje s podporno misijo Združenih narodov v Libiji (UNSMIL) in drugimi partnerji. GIZ za podporo libijskim organom pri rehabilitaciji in varnostnem upravljanju območij skladišč streliva pripravlja pogodbo z organizacijo Danish Demining Group in lokalno organizacijo civilne družbe (3F), da bi uničili 21 bojnih konic in očistili 600 000 kvadratnih metrov ozemlja v nekdanjem skladišču streliva v Souq El Ahadu in okoli njega, v pripravi pa je še ena pogodba z organizacijo Sterling International Group, da bi očistili ozemlje okoli skladišča streliva v Al Wathiyahu. Podpisana je bila tudi pogodba z organizacijo DanChurchAid za nakup in distribucijo ključavnic za puške in omar za orožje v Misrati v podporo dejavnostim upravljanja SALW, ki se financirajo iz instrumenta EU za prispevanje k stabilnosti in miru (glej spodaj). Distribucija 4 800 ključavnic za sprožilce se je začela aprila 2014 in zaključila maja 2014 z organizacijo 13 distribucijskih dogodkov, ki jih je pripravila organizacija DanChurchAid v sodelovanju s prostovoljci libijskega Rdečega polmeseca. Maja 2014 je bilo na šestih distribucijskih dogodkih razdeljenih 500 zabojev za orožje. Proti koncu poročevalskega obdobja je bilo treba odložiti nadaljevanje več projektov, ki se izvajajo v okviru tega sklepa Sveta, in sicer zaradi poslabšanja varnostnih razmer v državi.

IV. Poleg tega skupni projekt organizacije DanChurchAid in Danskega sveta za begunce, ki se financira v okviru komponente odzivanja na krize pri instrumentu za prispevanje k stabilnosti in miru, od septembra 2012 zagotavlja izobraževanje civilnega prebivalstva v Libiji o tveganjih v zvezi s SALW. Namen projekta je zmanjšati število nesreč, povezanih s SALW, ter vidno prisotnost tega orožja. DanChurchAid se pri lokalnih oblasteh poleg tega zavzema za ukrepe za varno upravljanje SALW, ki naj bi pripomogli k preprečevanju oboroženega nasilja. Dosedanje dejavnosti vključujejo dejavnosti psiho-socialne podpore v 28 šolah v regiji Misrata, odstranjevanje min na 96 800 m2 velikem območju v Tripoliju ter organizacijo 11 tečajev usposabljanja za ministrstvo za notranje zadeve in ministrstvo za obrambo. Na južnem delu območja Sabha je bil podpisan sporazum o usposabljanju iskalcev za odstranjevanje eksplozivnih sredstev, 2 452 oseb iz priseljenskih skupnosti, gasilskih služb in šol pa se je udeležilo izobraževanja o tveganju zaradi min. V pomoč dejavnostim odstranjevanja min, ki jih izvaja svetovalna skupina za mine, je bil v okviru tega projekta nabavljen armiran izkopač za odstranjevanje eksplozivnih sredstev. Zaposlen je bil izkušen upravljavec, za upravljanje tega stroja pa je bilo usposobljeno tudi nacionalno osebje. Svetovalna skupina za mine je pomagala pri odstranjevanju 27 kosov 250-kilogramskih bomb in 12 kosov 500-kilogramskih bomb, 57 kosov raket in več kot 2 000 kosov izstrelkov in minometov na območju Zintana. Dejavnosti v okviru drugega projekta, ki ga prav tako izvaja svetovalna skupina za mine, so se začele januarja 2014 z namenom še dodatno zmanjšati humanitarno grožnjo, ki jo predstavljajo eksplozivni ostanki vojne, ter izboljšati varne prakse in ravnanje skupnosti, ki jih ogrožajo eksplozivni ostanki vojne in SALW. Natančneje, poudarek projekta je na (i) izobraževanju o tveganjih v povezavi z izboljšanjem varnih praks in ravnanja skupnosti, ki jih ogrožajo eksplozivni ostanki vojne in SALW, ter (ii) povečanju nacionalnih zmogljivosti za obravnavo groženj, ki jih predstavljajo zapuščena eksplozivna sredstva in neeksplodirana ubojna sredstva. Dejavnosti so usmerjene na območji Zintan in Hun/Waddan, kjer bodo v okviru projekta zaposlene in usposobljene ekipe za ravnanje z eksplozivnimi ostanki vojne, poleg tega bodo odstranjena in uničena odkrita zapuščena eksplozivna sredstva in neeksplodirana ubojna sredstva. Marca 2014 pa se je začel izvajati ukrep za izgradnjo zmogljivosti libijskih organov za odzivanje na krize. Cilj te dejavnosti, ki jo izvaja organizacija Small Arms Survey s sedežem v Ženevi, je prispevati k razvoju zmogljivosti libijskih organov za zagotavljanje notranje in javne varnosti. Posebna cilja sta (i) vzpostaviti nacionalne zmogljivosti za opredelitev, oceno in analizo posredovanj vladnih organov v varnostnem sektorju ter (ii) zagotavljati podporo pri razvoju strategij in operativnih načrtov za varnost skupnosti, morda tudi varnostnih groženj, ki jih predstavlja SALW. Izvajanje bo osredotočeno na dve pilotni področji, ki ju je treba določiti v sodelovanju z libijskimi organi. Začelo se je sodelovanje z libijskim ministrstvom za notranje zadeve, v bližnji prihodnosti pa je predvidena uvodna delavnica.

V. Civilna misija EUCAP Sahel Niger v okviru SVOP je kot del svojega mandata, na podlagi katerega zagotavlja svetovanje in usposabljanje v podporo nigrskim organom pri krepitvi zmogljivosti za boj proti terorizmu in organiziranemu kriminalu, od 30. junija do 4. julija 2014 za nigrske uradnike izvedla usposabljanje o upravljanju zalog orožja in streliva.

VI. EU trenutno pripravlja morebitni sklep Sveta v podporo dejavnostim fizične zaščite in upravljanja zalog za zmanjšanje nevarnosti nedovoljene trgovine s SALW in pripadajočim strelivom na območju Sahela.

(d) Srednja Amerika

EU je nadaljevala izvajanje projekta v podporo Srednjeameriškemu programu za nadzor nad osebnim in lahkim orožjem (CASAC). V okviru dolgoročne komponente instrumenta za prispevanje k stabilnosti in miru se je septembra 2012 s komisijo za varnost Integracijskega sistema Srednje Amerike (SICA) kot izvedbenim partnerjem začela druga faza podpore v okviru projekta, ki se je prvotno izvajal v okviru UNDP. Namen projekta EU kot prispevka k pobudi CASAC je vzpostavitev temeljev regionalne strukture in dolgoročne strategije za boj proti nedovoljeni trgovini z orožjem v Srednji Ameriki, tako na nacionalni kot na regionalni ravni. Projekt se izvaja v Srednji Ameriki in sosednjih državah, s posebnim poudarkom na osmih državah članicah SICA (Belize, Kostarika, Salvador, Gvatemala, Honduras, Nikaragva, Panama in Dominikanska republika). V okviru SICA se je začel postopek razvoja strateških načrtov nacionalnih multidisciplinarnih odborov v posameznih državah, ki bodo v pomoč pri oblikovanju večletne skupne agende za programe spremljanja, poročanja in preiskovanja v zvezi s strelnim orožjem in preprečevanjem nasilja s strelnim orožjem. Poleg tega je bil projekt s svojo strokovno skupino, ki je vključena v obveščevalne enote in enote za omejitev orožja v osmih državah članicah SICA, v prvi polovici leta usmerjen v pripravo tretje regionalne operacije, ki naj bi se izvedla proti koncu leta 2014 z namenom zaseči orožje, eksplozive in strelivo. To bi bilo nadaljevanje dveh uspešnih regionalnih operacij, izvedenih leta 2012 in 2013, pri katerih je bilo po podatkih SICA aretiranih 6 113 oseb ter zaseženih 8 863 kosov orožja, 21 540 kosov streliva in 444 kosov eksploziva. V sodelovanju s forumom predsednikov parlamentov v Srednji Ameriki in na Karibih je bil na podlagi izida prvega regionalnega srečanja direktorjev zasebnih varnostnih podjetij in parlamentarcev, ki je potekalo leta 2014, oblikovan osnutek regionalnega zakonodajnega okvira, namenjenega posodobitvi in uskladitvi zakonodaje zasebnih varnostnih podjetij v osmih državah upravičenkah. Poleg tega je bilo zaključeno ocenjevanje za več držav članic SICA, da bi se opredelile potrebe po opremi za učinkovitejšo uporabo platform za spremljanje strelnega orožja.

(1) http://www.un-arm.org/BMS5/documents/BMS5-WP-EU-20140425.pdf

(2) http://eur-lex.europa.eu/legal-content/SL/TXT/?uri=OJ:JOL_2013_320_R_0034_01

(3) http://eur-lex.europa.eu/LexUriServ/LexUriServ.do?uri=OJ:L:2011:188:0037:0041:SL:PDF.

(4) http://eur-lex.europa.eu/LexUriServ/LexUriServ.do?uri=OJ:L:2013:341:0056:0067:SL:PDF

(5) http://eur-lex.europa.eu/LexUriServ/LexUriServ.do?uri=COM:2013:0716:FIN:sl:PDF

(6) http://eur-lex.europa.eu/LexUriServ/LexUriServ.do?uri=OJ:L:2012:321:0062:0067:SL:PDF

(7) UL L 332, 11.12.2013, str. 19.

(8) UL L 80, 26.3.2010, str. 48.

(9) To poimenovanje ne posega v stališča glede statusa ter je v skladu z RVSZN 1244 (1999) in mnenjem Meddržavnega sodišča o razglasitvi neodvisnosti Kosova.

(10) To poimenovanje ne posega v stališča glede statusa ter je v skladu z RVSZN 1244 (1999) in mnenjem Meddržavnega sodišča o razglasitvi neodvisnosti Kosova.

(11) To poimenovanje ne posega v stališča glede statusa ter je v skladu z RVSZN 1244 (1999) in mnenjem Meddržavnega sodišča o razglasitvi neodvisnosti Kosova.

(12) To poimenovanje ne posega v stališča glede statusa ter je v skladu z RVSZN 1244 (1999) in mnenjem Meddržavnega sodišča o razglasitvi neodvisnosti Kosova.

(13) http://eur-lex.europa.eu/LexUriServ/LexUriServ.do?uri=OJ:L:2012:297:0029:0033:SL:PDF

(14) http://eur-lex.europa.eu/LexUriServ/LexUriServ.do?uri=OJ:L:2012:054:0008:0013:SL:PDF

(15) http://eur-lex.europa.eu/LexUriServ/LexUriServ.do?uri=OJ:L:2013:173:0054:0064:SL:PDF